Document ID: 32013R0545

NARIADENIE KOMISIE (EÚ) č. 545/2013
zo 14. júna 2013,
ktorým sa mení príloha I k nariadeniu Európskeho parlamentu a Rady (ES) č. 1334/2008, pokiaľ ide o aromatickú látku 3-acetyl-2,5-dimetyltiofén
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách a o zmene a doplnení nariadenia Rady (EHS) č. 1601/91, nariadení (ES) č. 2232/96 a (ES) č. 110/2008 a smernice 2000/13/ES (1), a najmä na jeho článok 11 ods. 3,
so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 6,
keďže:
(1)
Vykonávacím nariadením Komisie (EÚ) č. 872/2012 (3) sa prijal zoznam aromatických látok, ktorý sa zapracoval do časti A prílohy I k nariadeniu (ES) č. 1334/2008.
(2)
Tento zoznam možno aktualizovať v súlade so spoločným postupom, ktorý sa uvádza v nariadení (ES) č. 1331/2008, a to buď na podnet Komisie, alebo po podaní žiadosti zo strany členského štátu alebo zainteresovanej strany.
(3)
Aromatická látka 3-acetyl-2,5-dimetyltiofén (č. FL 15.024) sa v zozname uvádza ako aromatická látka podliehajúca hodnoteniu, v súvislosti s ktorou sa musia predložiť dodatočné vedecké údaje. Žiadateľ tieto údaje predložil.
(4)
Európsky úrad pre bezpečnosť potravín vyhodnotil predložené údaje a 15. mája 2013 dospel k záveru, že 3-acetyl-2,5-dimetyltiofén je mutagénny in vitro aj in vivo, a preto jeho použitie vo forme aromatickej látky vyvoláva obavy o bezpečnosť (4).
(5)
Preto používanie látky 3-acetyl-2,5-dimetyltiofén nespĺňa všeobecné podmienky používania aróm uvedené v článku 4 písm. a) nariadenia (ES) č. 1334/2008. Táto látka by sa preto v záujme ochrany ľudského zdravia mala bezodkladne vyňať zo zoznamu.
(6)
Komisia by v prípade látok, ktoré vyvolávajú obavy o bezpečnosť, mala na vyňatie zo zoznamu Únie uplatniť postup pre naliehavé prípady.
(7)
Podľa článku 30 nariadenia (ES) č. 1334/2008 sa aromatické látky, ktoré sa nenachádzajú na zozname Únie, môžu uvádzať na trh a používať v potravinách alebo na potravinách do 22. októbra 2014. Toto prechodné obdobie by sa nemalo vzťahovať na 3-acetyl-2,5-dimetyltiofén.
(8)
Keďže 3-acetyl-2,5-dimetyltiofén sa využíval len vo veľmi obmedzenej miere a do potravín v Európskej únii sa ho celkovo ročne pridávalo len veľmi malé množstvo, prítomnosť tejto látky v potravinách nevyvoláva bezprostredné obavy o bezpečnosť. Ak sa vezmú do úvahy aj technické a ekonomické dôvody, v súvislosti s potravinami obsahujúcimi aromatickú látku 3-acetyl-2,5-dimetyltiofén, ktoré boli uvedené na trh alebo odoslané do Únie z tretích krajín pred dátumom nadobudnutia účinnosti tohto nariadenia, by sa preto mali stanoviť prechodné obdobia.
(9)
Nariadenie (ES) č. 1334/2008 by sa preto malo zodpovedajúcim spôsobom zmeniť.
(10)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Časť A prílohy I k nariadeniu (ES) č. 1334/2008 sa mení podľa prílohy k tomuto nariadeniu.
Článok 2
1. Uvádzanie na trh látky 3-acetyl-2,5-dimetyltiofén ako aromatickej látky a používanie tejto látky v potravinách alebo na potravinách sa zakazuje.
2. Uvádzať na trh potraviny obsahujúce aromatickú látku 3-acetyl-2,5-dimetyltiofén sa zakazuje.
3. Dovoz látky 3-acetyl-2,5-dimetyltiofén ako aromatickej látky a dovoz potravín s obsahom aromatickej látky 3-acetyl-2,5-dimetyltiofén sa zakazuje.
Článok 3
1. Odchylne od článku 2 ods. 2 sa potraviny s obsahom aromatickej látky 3-acetyl-2,5-dimetyltiofén, ktoré boli právoplatne uvedené na trh pred dátumom nadobudnutia účinnosti tohto nariadenia, môžu predávať až do dátumu spotreby alebo dátumu minimálnej trvanlivosti.
2. Článok 2 sa neuplatňuje na zásielky potravín s obsahom látky 3-acetyl-2,5-dimetyltiofén, ak dovozca takýchto potravín môže preukázať, že sa odoslali z príslušnej tretej krajiny a boli na ceste do Únie pred dňom nadobudnutia účinnosti tohto nariadenia.
Článok 4
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. júna 2013

Labels: 0
3
17